Document ID: 32009R0415

KOMISIJAS REGULA (EK) Nr. 415/2009
(2009. gada 20. maijs),
ar kuru groza Direktīvu 2007/68/EK, ar ko groza Eiropas Parlamenta un Padomes Direktīvas 2000/13/EK IIIa pielikumu attiecībā uz dažām pārtikas sastāvdaļām
(Dokuments attiecas uz EEZ)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Eiropas Parlamenta un Padomes 2000. gada 20. marta Direktīvu 2000/13/EK par dalībvalstu tiesību aktu tuvināšanu attiecībā uz pārtikas produktu marķēšanu, noformēšanu un reklāmu (1) un jo īpaši tās 21. pantu,
tā kā:
(1)
Komisijas Direktīvā 2007/68/EK (2) ir pārtikas sastāvdaļu vai vielu saraksts, uz kurām neattiecas marķēšanas prasības.
(2)
Marķēšanas noteikumu izmaiņas skar ražošanas nozari - lielākoties mazos un vidējos uzņēmumus, kuriem nepieciešams pielāgošanās periods, lai bez aizķeršanās pārņemtu jaunās marķēšanas prasības, tāpēc Direktīvā 2007/68/EK izklāstīti pagaidu pasākumi, kā atvieglot jauno noteikumu piemērošanu, ļaujot pārdot pārtiku, kas laista tirgū vai marķēta līdz 2009. gada 31. maijam un kas sader ar Komisijas Direktīvu 2005/26/EK (3), kamēr beidzas krājumi.
(3)
Padomes 2008. gada 29. aprīļa Regula (EK) Nr. 479/2008 par vīna tirgus kopējo organizāciju, ar ko groza Regulas (EK) Nr. 1493/1999, (EK) Nr. 1782/2003, (EK) Nr. 1290/2005 un (EK) Nr. 3/2008 un atceļ Regulas (EEK) Nr. 2392/86 un (EK) Nr. 1493/1999 (4), reorganizē ES vīna tirgus pārvaldības veidu. Saskaņā ar minētās regulas 129. panta 1. punkta e) apakšpunktu III sadaļas II, III, IV, V un VI nodaļu, 108., 111. un 112. pantu un attiecīgos noteikumus, jo īpaši attiecīgajos pielikumos ietvertos, piemēro no 2009. gada 1. augusta, ja nav paredzēts citādi, pieņemot regulu saskaņā ar 113. panta 1. punktā minēto procedūru. Patlaban tiek izstrādāti minētās regulas īstenošanas noteikumi, kuri inter alia paredz īpašus marķēšanas noteikumus, kas piemērojami vīna nozarē, un, ievērojot, ka tie stāsies spēkā no 2009. gada 1. augusta, ir paredzēts pārejas periods, lai vienkāršotu pāreju no iepriekšējiem tiesību aktiem vīna nozarē, konkrēti, no Padomes 1999. gada 17. maija Regulas (EK) Nr. 1493/1999 par vīna tirgus kopīgo organizāciju (5), uz Regulu (EK) Nr. 479/2008, lai ekonomikas dalībnieki varētu panākt atbilstību jaunajām marķēšanas prasībām.
(4)
Ievērojot to, ka vīna nozares uzņēmumiem būtu jāņem vērā divas atsevišķas marķēšanas prasības (Direktīvā 2007/68/EK un Regulas (EK) Nr. 479/2008 īstenošanas noteikumos paredzētās), un to, ka pārejas periodi nesakrīt, jo atbilstīgi Direktīvai 2007/68/EK pārtikas produktus, kas laisti tirgū vai marķēti līdz 2009. gada 31. maijam un kas atbilst Direktīvai 2005/26/EK, var tirgot, kamēr beidzas krājumi, labas pārvaldības nolūkā un lai dalībvalstu iestādēm un ekonomikas dalībniekiem nerastos lieks slogs, jāizraugās viens datums, kad vīna nozarei piemēro Direktīvu 2007/68/EK un pieņem Regulas (EK) Nr. 479/2008 īstenošanas noteikumus.
(5)
Tādēļ saistībā ar produktiem, uz kuriem attiecas Regula (EK) Nr. 479/2008, jāparedz, ka Direktīvā 2007/68/EK noteiktais pārejas periods beidzas 2010. gada 31. decembrī.
(6)
Šajā regulā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu,
IR PIEŅĒMUSI ŠO REGULU.
1. pants
Direktīvas 2007/68/EK 3. pantam pievieno šādu daļu:
“Atkāpjoties no šā panta otrās daļas, dalībvalstis atļauj tirgot vīnu, kas definēts Padomes Regulas (EK) Nr. 479/2008 (6) IV pielikumā un kas laists tirgū vai marķēts līdz 2010. gada 31. decembrim, un kas atbilst Direktīvas 2005/26/EK noteikumiem, kamēr beidzas krājumi.
2. pants
Šī regula stājas spēkā septītajā dienā pēc tās publicēšanas Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2009. gada 20. maijā

Labels: 0
3
17